b"\n_START_ARTICLE_\nPerkamosios galios paritetas\n_START_PARAGRAPH_\nPerkamosios galios paritetas (angl. Purchasing Power Parity; PPP) \xe2\x80\x93 metodas, kur\xc4\xaf taikant apskai\xc4\x8diuojamas skirting\xc5\xb3 valiut\xc5\xb3 tarpusavio kursas, ir pa\xc5\xa1alinus kain\xc5\xb3 skirtumus, palyginamas \xc5\xa1ali\xc5\xb3 gyvenimo lygis. \xc5\xa0\xc4\xaf metod\xc4\x85 i\xc5\xa1vyst\xc4\x97 ekonomistas Gustavas Casselis 1920 m., remdamasis vienos kainos d\xc4\x97sniu.\n_START_SECTION_\nS\xc4\x85voka\n_START_PARAGRAPH_\nParitetas (vok. Paritat, i\xc5\xa1 lot. paritas 'lygyb\xc4\x97') \xc4\x8dia rei\xc5\xa1kia vienos \xc5\xa1alies piniginio vieneto santyk\xc4\xaf su kitos \xc5\xa1alies piniginiu vienetu pagal jais \xc4\xafvertinam\xc4\x85 aukso kiek\xc4\xaf arba pagal j\xc5\xb3 perkam\xc4\x85j\xc4\x85 gali\xc4\x85._NEWLINE_Perkamosios galios paritetas rodo, kiek konkre\xc4\x8dios \xc5\xa1alies valiut\xc5\xb3 vienet\xc5\xb3 reikia, kad b\xc5\xabt\xc5\xb3 galima \xc4\xafsigyti t\xc4\x85 pat\xc4\xaf preki\xc5\xb3 ir paslaug\xc5\xb3 rinkin\xc4\xaf, kur\xc4\xaf galima \xc4\xafsigyti u\xc5\xbe kitos \xc5\xa1alies bazin\xc4\x97s valiutos vienet\xc4\x85 arba u\xc5\xbe \xc5\xa1ali\xc5\xb3 grup\xc4\x97s bendros i\xc5\xa1vestin\xc4\x97s valiutos vienet\xc4\x85.\n_START_SECTION_\nApskai\xc4\x8diavimas\n_START_PARAGRAPH_\nPerkamosios galios paritetas apskai\xc4\x8diuojamas kaip tam tikr\xc5\xb3 tarp \xc5\xa1ali\xc5\xb3 palyginam\xc5\xb3 preki\xc5\xb3 ir paslaug\xc5\xb3 kain\xc5\xb3, i\xc5\xa1reik\xc5\xa1t\xc5\xb3 \xc5\xa1ali\xc5\xb3 nacionaline valiuta, santyki\xc5\xb3 vidurkis. I\xc5\xa1 prad\xc5\xbei\xc5\xb3 perkamosios galios paritetas (t. y., kain\xc5\xb3 santykis) apskai\xc4\x8diuojamas kiekvienai prekei ar paslaugai, paskui pagal speciali\xc4\x85 metodik\xc4\x85 apskai\xc4\x8diuojamas \xc5\xa1i\xc5\xb3 santyki\xc5\xb3 vidurkis. Pvz., taikant perkamosios galios pariteto metod\xc4\x85, skai\xc4\x8diuojamas Big Mac indeksas - lyginamos m\xc4\x97sainio kainos \xc4\xafvairiose \xc5\xa1alyse._NEWLINE_Daroma prielaida, kad homogenini\xc5\xb3 preki\xc5\xb3 kainos skirtingose \xc5\xa1alyse turi b\xc5\xabti vienodos. Pvz., jei Lietuvoje m\xc4\x97sainis kainuoja 2 eurus, JAV \xe2\x80\x93 3 dolerius, tai pagal Big Mac perkamosios galios pariteto indeks\xc4\x85 apskai\xc4\x8diuotos euro ir dolerio kursas b\xc5\xabt\xc5\xb3 2 eurai u\xc5\xbe 3 dolerius, arba 1,5 dolerio u\xc5\xbe vien\xc4\x85 eur\xc4\x85. Jei \xc5\xa1is kursas labai skiriasi nuo valiutos rinkos kurso, sakoma, kad valiuta yra nuvertinta arba pervertinta, ir manoma, kad turi \xc4\xafvykti kain\xc5\xb3 arba valiutos kurso prisitaikymas.\n_START_SECTION_\nTaikymo i\xc5\xa1lygos\n_START_PARAGRAPH_\nSuprie\xc5\xa1inant \xc5\xa1\xc4\xaf apskai\xc4\x8diuot\xc4\x85 valiutos kurs\xc4\x85 su rinkos kursu, b\xc5\xabtina \xc4\xafvertinti visas perkamosios galios pariteto taikymo i\xc5\xa1lygas ir ribotumus: jis ne\xc4\xafvertina paklausos ir pasi\xc5\xablos ypatum\xc5\xb3 ir skirtum\xc5\xb3 \xc5\xa1alyse, neapima transportavimo i\xc5\xa1laid\xc5\xb3, kurios taip pat veikia kain\xc4\x85, ir netinka nekilnojamajam turtui.\n_START_SECTION_\nR\xc5\xab\xc5\xa1ys\n_START_PARAGRAPH_\nPerkamosios galios paritetas gali b\xc5\xabti absoliutusis arba santykinis. Absoliutusis rodo kain\xc5\xb3 i\xc5\xa1silyginim\xc4\x85 \xc5\xa1alyse, o santykinis \xe2\x80\x93 kain\xc5\xb3 poky\xc4\x8dio poveik\xc4\xaf valiutos kursui ir tai, kad valiutos kurso pokytis lygus \xc5\xa1ali\xc5\xb3 infliacijos skirtumui, pvz., jei Europoje infliacija yra 2 proc., o JAV \xe2\x80\x93 4, tai rei\xc5\xa1kia, kad JAV doleris per metus euro at\xc5\xbevilgiu tur\xc4\x97t\xc5\xb3 nuvert\xc4\x97ti 2 proc."